Title: ประกาศคณะกรรมการการมาตรฐานแห่งชาติ เรื่อง หลักเกณฑ์ วิธีการและเงื่อนไขการโฆษณาของผู้ประกอบการตรวจสอบและรับรอง และผู้ประกอบกิจการ

ประกาศคณะกรรมการการมาตรฐานแห่งชาติ

ประกาศคณะกรรมการการมาตรฐานแห่งชาติ
เรื่อง
หลักเกณฑ์ วิธีการและเงื่อนไขการโฆษณาของผู้ประกอบการตรวจสอบและรับรอง
และผู้ประกอบกิจการ

อาศัยอำนาจตามความในมาตรา ๗ (๓) แห่งพระราชบัญญัติการมาตรฐานแห่งชาติ
พ.ศ. ๒๕๕๑ เพื่อให้การโฆษณาของผู้ประกอบการตรวจสอบและรับรอง ผู้รับใบอนุญาต
หรือผู้รับใบรับรอง และผู้ประกอบกิจการที่เกี่ยวข้องกับการตรวจสอบและรับรอง
ตามมาตรา ๓๑ และมาตรา ๓๒ (๒) แห่งพระราชบัญญัติการมาตรฐานแห่งชาติ พ.ศ. ๒๕๕๑
ที่อาจดำเนินการผ่านสื่อต่าง ๆ เช่น โทรทัศน์ วิทยุกระจายเสียง เว็บไซต์ (Website) เว็บบอร์ด (Web board) วารสาร
เอกสารรายงาน และเอกสารรับรองที่ออกให้แก่ผู้ประกอบกิจการ
รวมทั้งเอกสารเผยแพร่ต่าง ๆ
ต้องดำเนินการไปในทิศทางเดียวกันคณะกรรมการการมาตรฐานแห่งชาติจึงออกประกาศหลักเกณฑ์
วิธีการและเงื่อนไขการโฆษณาของผู้ประกอบการตรวจสอบและรับรอง และผู้ประกอบกิจการ
ไว้ดังนี้

๑.  ไม่ใช้เครื่องหมายการรับรองระบบงาน
และ/หรือ
ข้อความที่อาจจะก่อให้เกิดความเข้าใจผิดในขอบข่ายและสาระสำคัญเกี่ยวกับการให้บริการการตรวจสอบและรับรอง
หรือเกินความจริงหรือข้อความที่เป็นเท็จ หรือ เกินอันไม่ใช่ความจริง

๒.  ปรับปรุงรายละเอียดข้อมูลต่าง
ๆ ของผู้ประกอบกิจการที่เกี่ยวข้องกับการตรวจสอบและรับรองให้มีความทันสมัย ได้แก่
การยกเลิกการรับรอง การพักใช้ การเพิกถอน
การลดขอบข่ายการรับรองเอกสารการรับรองที่สิ้นอายุแล้ว

๓.  ไม่แสดงข้อความที่สื่อได้ว่ามีผลประโยชน์ร่วมกันระหว่างผู้ประกอบการตรวจสอบและรับรอง
ผู้ประกอบการฝึกอบรม และผู้ประกอบการเป็นที่ปรึกษา

ทั้งนี้
ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป[๑]

ประกาศ
ณ วันที่ ๒๙ กรกฎาคม พ.ศ. ๒๕๕๔
ไตรรงค์
 สุวรรณคีรี
รองนายกรัฐมนตรี
ประธานกรรมการการมาตรฐานแห่งชาติ

ปริยานุช/ผู้จัดทำ
๑๐ ตุลาคม ๒๕๕๔

ปณตภร/ผู้ตรวจ
๒๐ ตุลาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๑๑ ง/หน้า ๒๙/๒๖ กันยายน ๒๕๕๔